CELEX: 32021D0786
Language: el
Date: 2021-05-10 00:00:00
Title: Εκτελεστική απόφαση (ΕΕ) 2021/786 του Συμβουλίου της 10ης Μαΐου 2021 με την οποία εξουσιοδοτείται η Δημοκρατία της Κροατίας να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ

17.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 173/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/786 ΤΟΥ ΣΥΜΒΟΥΛΙΟΥ
         της 10ης Μαΐου 2021
         με την οποία εξουσιοδοτείται η Δημοκρατία της Κροατίας να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (1), και ιδίως το άρθρο 19,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με την εκτελεστική απόφαση 2014/921/ΕΕ του Συμβουλίου (2), η Κροατία εξουσιοδοτήθηκε να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία εξειδικευμένων μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ («φορολογική απαλλαγή»), έως τις 19 Δεκεμβρίου 2020.
                  
               
                     (2)
                  
                  
                     Στις 18 Σεπτεμβρίου 2020 η Κροατία ζήτησε την άδεια να συνεχίσει να εφαρμόζει τη φορολογική απαλλαγή για την περίοδο από τις 20 Δεκεμβρίου 2020 έως τις 19 Δεκεμβρίου 2026. Κατόπιν αιτήματος της Επιτροπής, η Κροατία υπέβαλε πρόσθετες συνοδευτικές πληροφορίες στις 13 Οκτωβρίου και στις 6 Νοεμβρίου 2020.
                  
               
                     (3)
                  
                  
                     Η Κροατία, με τη φορολογική απαλλαγή που προτίθεται να συνεχίσει να εφαρμόζει, αποσκοπεί στην επίσπευση της άρσης ναρκοπεδίων στις εναπομείνασες ναρκοθετημένες περιοχές σε διάφορες περιφέρειες. Η φορολογική απαλλαγή αναμένεται να έχει άμεσες θετικές επιπτώσεις στην ανθρώπινη ζωή και την υγεία στις εν λόγω περιφέρειες.
                  
               
                     (4)
                  
                  
                     Η φορολογική απαλλαγή θα πρέπει να περιορίζεται σε εγκεκριμένα μηχανήματα ειδικής χρήσης, σχεδιασμένα και κατασκευασμένα ειδικά για την άρση ναρκοπεδίων.
                  
               
                     (5)
                  
                  
                     Η φορολογική απαλλαγή θα πρέπει να περιορίζεται σε ναρκοθετημένες περιοχές στην επικράτεια της Κροατίας.
                  
               
                     (6)
                  
                  
                     Η φορολογική απαλλαγή θα πρέπει να ισχύει για όλους τους φορείς που εμπλέκονται στην άρση ναρκοπεδίων για ανθρωπιστικούς λόγους στην Κροατία, επομένως δεν θα δοθεί κανένα οικονομικό πλεονέκτημα σε κάποιον συγκεκριμένο εμπλεκόμενο φορέα.
                  
               
                     (7)
                  
                  
                     Κατά συνέπεια, η φορολογική απαλλαγή κρίνεται αποδεκτή από την άποψη της ορθής λειτουργίας της εσωτερικής αγοράς και της ανάγκης διασφάλισης θεμιτού ανταγωνισμού και είναι συμβατή με τις πολιτικές της Ένωσης για την υγεία, το περιβάλλον, την ενέργεια και τις μεταφορές.
                  
               
                     (8)
                  
                  
                     Κάθε άδεια που χορηγείται δυνάμει του άρθρου 19 παράγραφος 1 της οδηγίας 2003/96/ΕΚ πρέπει να υπόκειται σε αυστηρό χρονικό περιορισμό. Προκειμένου να παρασχεθούν στους ενδιαφερόμενους οικονομικούς φορείς επαρκείς εγγυήσεις και αρκετός χρόνος ώστε να ολοκληρωθεί η διαδικασία αποναρκοθέτησης των μολυσμένων περιοχών, είναι σκόπιμο η άδεια να χορηγηθεί για περίοδο έξι ετών.
                  
               
                     (9)
                  
                  
                     Προκειμένου να παρασχεθεί ασφάλεια δικαίου στους οικονομικούς φορείς που συμμετέχουν σε εργασίες αποναρκοθέτησης και να αποφευχθεί πιθανή αύξηση της διοικητικής επιβάρυνσης λόγω αλλαγών στον εφαρμοστέο φορολογικό συντελεστή, η Κροατία θα πρέπει να έχει τη δυνατότητα να εφαρμόσει χωρίς διακοπή τη φορολογική απαλλαγή. Συνεπώς, η αιτούμενη άδεια θα πρέπει να χορηγηθεί με ισχύ από τις 20 Δεκεμβρίου 2020, ώστε να μην υπάρξει κανένα κενό μετά τις προηγούμενες ρυθμίσεις που προβλέπει η εκτελεστική απόφαση 2014/921/ΕΕ.
                  
               
                     (10)
                  
                  
                     Η παρούσα απόφαση δεν θίγει την εφαρμογή των ενωσιακών κανόνων σχετικά με τις κρατικές ενισχύσεις,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Κροατία εξουσιοδοτείται να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους στην επικράτειά της. Η φορολογική απαλλαγή περιορίζεται σε εγκεκριμένα μηχανήματα ειδικής χρήσης που έχουν σχεδιαστεί και κατασκευαστεί ειδικά για την εκκαθάριση ναρκοπεδίων.
         
         
            Άρθρο 2
            Η παρούσα απόφαση εφαρμόζεται από τις 20 Δεκεμβρίου 2020 έως τις 19 Δεκεμβρίου 2026.
            Ωστόσο, εάν το Συμβούλιο, αποφασίζοντας βάσει του άρθρου 113 ή οποιασδήποτε άλλης σχετικής διάταξης της Συνθήκης, καθορίσει γενικούς κανόνες περί φορολογικών πλεονεκτημάτων για την άρση ναρκοπεδίων για ανθρωπιστικούς λόγους, η παρούσα απόφαση παύει να εφαρμόζεται την ημέρα κατά την οποία αρχίζει η εφαρμογή των εν λόγω γενικών κανόνων.
         
         
            Άρθρο 3
            Η παρούσα απόφαση απευθύνεται στην Δημοκρατία της Κροατίας.
         
         
            Βρυξέλλες, 10 Μαΐου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 283 της 31.10.2003, σ. 51.
         
            (2)  Εκτελεστική απόφαση 2014/921/ΕΕ του Συμβουλίου, της 16ης Δεκεμβρίου 2014, με την οποία εξουσιοδοτείται η Κροατία να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ (ΕΕ L 363 της 18.12.2014, σ. 150).